Voceru

U voceru (o vociaru, o baddata) face parte di i canti funebri corsi. Hè un cantu prufanu impruvisatu. Hè un tippu specificu di lamentu chì hè cantatu da una donna, in presenza di a persona morta chì si trova annantu à un tavulinu o un lettu. A donna chì canta hè a vuceratrice. U voceru caratterizeghja a manera di i corsi pà pienghje i morti. U vòceru hè fundatu nant'à zerga, a tristezza è u dolu.
miniatura|300x300px|Scena di voceru, bassurilievu di Jean-Mathieu Pekle nant'à u munumentu à i morti di Bastia, Piazza Santu Niculà
L'usu di u voceru in Corsica hè statu mintuvatu da Petru Cirneu di Felce d'Alesani in u 1506 in u so De Rebus Corsicis. Sicondu Petru Cirneu, l'usu vinia da i Rumani. Ma si facia tandu in a chjesa (Thiers 1999).

I Canti populari corsi di Salvatore Viale (1855) cumportanu bon'parechji voceri. Uni pochi di voceri celebri sò:
 u voceru di una ghjovana veduva
 u voceru di Maria Felice di Calacuccia
 u voceru d'una talavese.

In certi casi, quandu u mortu hà persa a vita di manera viulente, essendu statu assassinatu, u voceru finisce incù una chjama à a vindetta. Per esempiu, in u voceru di Maria Felice di Calacuccia:
D'una razza cusì grande
Lasci solu una surella
Senza cugini carnali
Povera, orfana, è zitella.
Ma per fà la to vindetta
Stà sicuru, basta anch'ella.
è in voceru per Caninu:
Cani cor' di la suredda
Vogliu fà la tò vindetta.
Ma in certi voceri, u mortu hè statu tombu per accidente, da un animale, cum'è in u voceru di una talavese.

In u sartinese, u fattu di cantà u voceru hè chjamatu l'abaddatera (u fattu di cantà a baddata).

Parechji voceri celebri
Eccu uni pochi di voceri celebri, parte è più sò mintuvati in Viale (1855) è Tommaseo (1841).
 u voceru di Maria Felice di Calacuccia
 u voceru per Pieru è Oraziu
 u voceru di una Zuccarelli
 u voceru di una ghjovana veduva
 u voceru di a mamma d'un banditu
 u voceru di una ghjuvanetta di Tassu
 u voceru per Caninu
 u voceru per Larione
 u vociaru di Nunziola
 u voceru per Matteiu
 u voceru di Cesariu è di Cappatu
 u voceru di Carlu Dumenicu

Referenze
 Salvatore Viale, Canti popolari corsi, 1855, Fabiani:Bastia
 N. Tommaseo, 1841, Canti popolari - Canti toscani, corsi, illirici, greci, Venezia
 A. L. A. Fée, Voceri, Canti pupulari di a Corsica, 1850, Derivaux
 Galletti, Storia illustrata di a Corsica - Histoire illustrée de la Corse, 1863

 Ligami 
 I canti di a morte www.lecyrnaute.com 
 Thiers, Ghjacumu, 1999, U gestu è a parola in u voceru corsu - Le geste et la parole dans le voceru corse

 Da vede dinù 
 l'abaddatera

Categoria:Musica Corsa
Categoria:Voceru